
הכנסת העשרים
מושב ראשון
<פרוטוקול מס' 11>
מישיבת הוועדה לפניות הציבור
יום שלישי, י"ב באב התשע"ה (28 ביולי 2015), שעה 14:00
<סדר היום:>
<פניות ציבור בנוגע למכירת תוכניות ומכשירים על ידי חברות הסלולר, תוך בלבול הלקוחות>
נכחו:

<חברי הוועדה:> 
ישראל אייכלר – היו"ר

זוהיר בהלול
סופה לנדבר

<מוזמנים:> 
	מימון שמילה
	–
	סמנכ"ל בכיר אגף פיקוח ואכיפה, משרד התקשורת

	דולי דדון-אייזנברג
	–
	מנהלת תחום פיקוח שירות לצרכן, פניות הציבור, משרד התקשורת

	ואיל ג'יג'יני
	–
	לשכה משפטית, עוזר ראשי ליועצת המשפטית, משרד התקשורת

	עידו רוזנברג
	–
	עורך דין, סגן היועץ המשפטי והממונה על קשרי ממשל, חברת פלאפון

	חפצי פוגל
	–
	מנהלת מחלקת פניות הציבור ואיכות השירות, חברת פלאפון

	ליאת כהן
	–
	מנהלת אגף מטה שירות ושיווק, חברת הוט מובייל

	איטה רובננקו
	–
	עורכת דין, מנהלת תחום מטה ושירות, חברת הוט מובייל

	יהב דרורי
	–
	מנהל אגף רגולציה, פרטנר תקשורת

	אורן שירזי
	–
	מנהל מחלקת תקשורת כתובה, פרטנר תקשורת

	ניר יוגב
	–
	מנהל מחלקת קשרי מפעילים, חברת סלקום

	שלומי גוליאן
	–
	נציג רמי לוי תקשורת

	אבנר עורקבי
	–
	יו"ר ארגון אהב"ה

	משה בר
	–
	יו"ר עמותת תנו יד לחירש ונכים למען נכים

	נעמי מורביה
	–
	יו"ר מטה מאבק הנכים ונציגת פורום הארגונים

	יעל כהן שוחט
	–
	עורכת דין, המועצה הישראלית לצרכנות

	ג'וליה וידר
	–
	פונה לוועדה, לקוחה של חברת פלאפון

	רינה אטיאס
	–
	פונה לוועדה, לקוחה של חברת פלאפון

	יוסף סגל
	–
	פונה לוועדה

	תמר אברמוביץ
	–
	לוביסטית (פוליסי), מייצגת את חברות הסלולאר - פרטנר, סלקום ופלאפון


<מנהל/ת הוועדה:>
שלומית אבינח
<רישום פרלמנטרי:>
ר.כ. חבר המתרגמים
<פניות ציבור בנוגע למכירת תוכניות ומכשירים על ידי חברות הסלולר, תוך בלבול הלקוחות>
<היו"ר ישראל אייכלר:>

אני פותח את הישיבה של הוועדה לפניות הציבור. אני אבקש בתחילת הישיבה, אחרי שאגיד את הכותרת, שכל אחד יציג את עצמו כדי שנדע מי ומי בהולכים.

אנחנו דנים בישיבה הזאת היום על פניות ציבור בנוגע למכירת תכניות ומכשירים על ידי חברות הסלולר, תוך בלבול הלקוחות. קיבלנו פה תלונות לדוגמא של אבנר עורקבי, שהוא יושב ראש ארגון הנכים בישראל, ואני רק מתמצת ובטח ובטח נשמע, שהוא הגיע לנקודת שירות בשביל תיקון מכשיר נייד והופתע שהביאו לו מתנה של שלושה טאבלטים. הוא אמר שהוא לא מעוניין, אז אמרו שזו מתנה, בגלל שהוא לקוח ותיק בעל שלושה קווים והבטיחו שלא יחייבו אותו. בסוף כן חייבו אותו. 

כך קיבלנו כל מיני תלונות שאנחנו נפרט אותן בהמשך. אנחנו נשמע גם את המתלוננים, גם את הפונים, את משרד התקשורת, וגם את חברות פלאפון, הוט, סלקום, פרטנר, המועצה הישראלית לצרכנות, כולם הגיעו?

<שלומית אבינח:>
המועצה לצרכנות עוד לא.

<היו"ר ישראל אייכלר:>
נתחיל להציג את האנשים באופן כללי. 

(סבב הצגת הנוכחים(
<היו"ר ישראל אייכלר:>
אז כמנהגנו נתחיל בפונים, לפי הסדר הזה. ממש בקצרה, כדי שנוכל לתת לכולם לדבר. יוסף סגל, בבקשה.

<יוסף סגל:>
כן, הניסיון שלי הוא, אני מדבר על בלבול ואני  מדבר לא ברוח מה שאומרים, אלא ברוח מה שלא אומרים. אני ואשתי היינו בפגישה עם נציג של פלאפון. בסיום הפגישה מגישים לנו שקית ושם היו שני טאבלטים, בלי להסביר לנו שום הסברים, אומרים זה מן הטבה של פלאפון. אחרי שקיבלנו את החשבון מסתבר שמדובר פה בהוצאה של 6,400 שקלים בפרישה לשלוש שנים, 3,200 שקלים כל אחד. זה אפילו לא נראה בא בחשבון שימכרו לך סחורה בסכום של אלפי שקלים בלי להגיד לך אף מילה – שזה מה שזה עולה לך, בפגישה פנים אל פנים.
<היו"ר ישראל אייכלר:>
ואתה חתמת?

<יוסף סגל:>
אני חתמתי, אבל היה שם כזה משהו שאתה לא רואה בדיוק על מה אתה חותם, וגם כן אפילו אם חתמתי, ברקע שאומרים - - -

<היו"ר ישראל אייכלר:>
לא חתמת על נייר?

<יוסף סגל:>
אני לא זוכר את זה, זה היה לפני שבעה חודשים, אבל בכל אופן, גם אם חתמתי, כשאדם נכנס לחנות - - -

<היו"ר ישראל אייכלר:>
לא, אני שואל עובדתית אם החתימו אותך.

<יוסף סגל:>
כן, אבל בלי להגיד לי אף מילה מה אני קונה. ואחרי זה, כשבאתי להחזיר את זה מה מתברר? אומרים לך אתה יכול להחזיר רק אחרי 15 יום. הבעיה שאני את החשבונות של פלאפון קיבלתי אחרי יותר מ-15 יום, כך שלא יכולתי להחזיר את זה, כי עד שקיבלתי את החשבון, לא ידעתי שאני משלם על זה.

<היו"ר ישראל אייכלר:>
לא ידעת שזה מחויב בכלל.

<יוסף סגל:>
כן. ויש לי עוד הערה. כשנפגשתי והצגתי את  טענתי, הם אמרו לי – לא, לא, לא, יש הקלטה של השיחה ובשיחה נוכיח לך שכן אמרנו לך. אחרי חודש ימים של הלוך ושוב אומרים לא, בעצם אין הקלטה. אחרי שאמרו לי שיש הקלטה. 

<היו"ר ישראל אייכלר:>
הוועדה פנתה?

<שלומית אבינח:>
הפניות של כל הפונים שנמצאים כאן הועברו לחברות. בחלק מהפניות החברות כן נענו. במקרה של יוסף סגל החברה לא נענתה, כלומר הפנייה לא טופלה לשביעות רצונו.

<היו"ר ישראל אייכלר:>
בבקשה, רינה אטיאס.

<ג'וליה וידר:>
רינה אטיאס זאת אמא שלי. קודם כל אני רוצה להתחיל עם זה שבאמת בעקבות פנייה של הוועדה לפניות הציבור לחברת פלאפון, באופן מאד מפתיע ואני לא מייחסת את זה לטוב לב של אף אחד בחברה, אישרו לנו ביטול עסקה. אז נתחיל בזה. 
ואכן אתמול הלכתי עם ההורים שלי לחברת פלאפון להחזיר את המכשירים. האמת שהיחס שקיבלנו היה מחפיר ומתחת לכל ביקורת, מאד שונה מהיחס שאתה מקבל כשאתה רוכש טלפון. לא קיבלנו העברת זיכרונות כמו שביקשנו, לא קיבלנו אישור ביטול עסקה. בסך הכל נתנו לנו את טופס החזרת פריט שנראה כמו תעודת משלוח ועל סמך זה אני אמורה להאמין, או לקוות, שאכן אושר ביטול העסקה.
עכשיו, כל העניין הזה הוא הכל טוב ויפה, אבל לקח חודשיים וחצי של מיילים בלתי פוסקים. אני רוצה קצת לסדר את הסיפור. אמא שלי איבדה את הפלאפון שלה, היא ניגשה לחברת פלאפון על מנת לרכוש מכשיר חדש. כשהם ניגשו לחברת פלאפון, איך שהוא נציגת השירות אמרה להם שהם משלמים המון המון כסף והיא מציעה להם עסקה מאד משתלמת, ובסוף העסקה הם יצאו עם שני מכשירי סלולר פלוס שני טאבלטים מתנה, שהם לא היו צריכים, שכל שווי העסקה היה 6,470 שקלים. 
אני חייבת לציין שלאורך העסקה הם ציינו שלאבא שלי יש עדיין פלאפון שהוא רכש לפני שנה וחצי ועדיין משלם עליו עוד 18 תשלומים ויש לו טאבלט שהוא קיבל במתנה לפני שנה וחצי ועדיין משלם עליו 18 תשלומים – על המתנה. כל זה בסופו של דבר יוצא שהם משלמים על חמישה מכשירים, כי יש להם עוד ניידים ישנים ו-3 טאבלטים. 

בקיצור, לא אלאה יותר מדי בפרטים, אבל זה מה שיצא בסופו של דבר. כשהם חזרו הביתה, ביקשו לבטל את העסקה, באמת לפי הסעיף שתוך 14 יום אתה יכול לבטל, הם חזרו לחברה שם אמרו להם אי אפשר, מכיוון במכשירים נעשה בהם שימוש. זו הונאה, מכיוון שבחברה, ברגע שאתה רוכש מכשיר, מעבירים לך זיכרונות, כבר נעשה שימוש ואין אפשרות לבטל. אז הם נתקלו בסירוב. ומפה והלאה, אמרתי, זה היה טלפונים ופנינו למועצה לצרכנות ופנינו אליכם ואל פניות הציבור של פלאפון העברנו לפחות 4 מכתבים, שלא קיבלנו תשובות עליהם. 

אז בעצם הרגשנו שאנחנו נלחמים בטחנות רוח. כמו שהוא מציג נכון, האדון לצידי, לא מציגים את כל העובדות. כשראינו שאנחנו לא מצליחים להילחם, ניסינו אפילו לגשת – ראיתי באתר שיש אפשרות לשלם לא 36 תשלומים על המכשיר אלא 12 תשלומים, דבר שמוזיל את העסקה ב-1,500 שקלים. אבל הפקידים חשבו ש-1,500 שקלים זה ממש לא כסף גדול ולמה לוותר, ולא אנחנו עושים ותפנו לטלפון ששם אפשר לטפל בעניינים כספיים ועד עכשיו לא קיבלנו תשובה האם אפשר לשנות את זה ל-12 תשלומים. לא משנה, אני מספרת את זה כי בסופו של דבר רק שבוע שעבר - - -

<שלומית אבינח:>
בזכות הוועדה.

<ג'וליה וידר:>
קיבלנו תשובה של אישור ביטול, בזכות הוועדה הזו. חבל שצריך להגיע למצב כזה. המון לקוחות היו פורשים באמצע הדרך. אנחנו באמת בלי הפסקה, גם אני, גם אחותי, מכתבים, טלפונים, הרבה עצבים. חבל שצריך להגיע למצב כזה. 

אז אני באמת רוצה להודות לוועדה קודם כל, ואני מקווה שהבעיה שלי נפתרה, כי לא קיבלתי אישור ביטול.

<היו"ר ישראל אייכלר:>
בדיוק. סליחה שאני מפסיק אותך באמצע. אחד הדברים שדיברנו, שלומית המנהלת, שאנחנו צריכים להביא למצב שהחברה תודיע על סיום החשבון. את זוכרת?

<שלומית אבינח:>
זה הנושא השני.

<היו"ר ישראל אייכלר:>
זה הנושא השני, אבל אני חושב שזה הפתרון גם לזה. הם באו אתמול וסגרו, אז היו צריכים לקבל אישור – נסגר חשבון. 

<ג'וליה וידר:>
והבטיחו לנו החזר על התשלומים האלה. הם לא הסכימו לתת את זה. הם אמרו לנו לא, תפנו לפניות הציבור. 

<דולי דדון-אייזנברג:>
יש חובה של חשבון סופי ברישיון.

<ג'וליה וידר:>
אז הם לא הסכימו לתת. הם נתנו לנו טופס שנקרא טופס החזרת פריט עם מספר קטלוגי. איך אני יודעת אם יזכו אותי על התשלומים?

<דולי דדון-אייזנברג:>
זה לא מגיע מיידית. זה נשלח עד חודשיים אחרי. 

<היו"ר ישראל אייכלר:>
אבל חייב להישלח אישור.

<דולי דדון-אייזנברג:>
חייב להיות חשבון סופי עם השם – חשבון סופי, וזה נשלח עד חודשיים.

<היו"ר ישראל אייכלר:>
כי לי יש איזה מכתב שאני מקבל פעם בכמה חודשים מאיזו חברה, שאני לא חייב לשלם, אלא מזכירים לי שהחזרתי משהו, חלק אחרון. אני רואה את המכתב כבר נהיה לי רע, מה יש לי? אה, רק החזרתי, לאשר שהחזרתי, תודה רבה. זה היה כמה וכמה פעמים. אני לא יודע מה המחשב שם עושה.

<דולי דדון-אייזנברג:>
אי אפשר אחרי החשבון הסופי לגבי שירות, לשלוח חשבונות נוספים, למעט דרך אגב ציוד כזה.

<היו"ר ישראל אייכלר:>
אה, על זה אני מדבר.

<דולי דדון-אייזנברג:>
על ציוד קצה כן אפשר. אם התשלומים ממשיכים לרדת, כן אפשר לשלוח - - -

<היו"ר ישראל אייכלר:>
לא, אבל הם כותבים לי שאין צורך בתשלום כי החזרתי את זה. אולי זה משהו אחר. 

בכל אופן, את נציגת משרד התקשורת?

<דולי דדון-אייזנברג:>
משרד התקשורת.

<היו"ר ישראל אייכלר:>
אז אני מבין מנציגת משרד התקשורת שאת אמורה לקבל בעוד שבוע-שבועיים.

<דולי דדון-אייזנברג:>
עד חודשיים מקסימום. צריכים לקבל חשבון שכתוב חשבון סופי ושם הפירוט של הכל. 

<ג'וליה וידר:>
והחזר רטרואקטיבי על התשלומים ששולמו.

<היו"ר ישראל אייכלר:>
נעבור לאבנר עורקבי, בבקשה.

<אבנר עורקבי:>
שלום. אני אבנר עורקבי. אני רוצה קודם כל לעשות הקדמה מסוימת. ברגע שאתה נכנס לאיזו חברה מסוימת, חברת סלקום, פלאפון, אורנג', אתה סומך על החברה הזאת. אתה אומר בעיניים סגורות חתמת על חוזה, אתה הולך, כל מה שאומר לך הפקיד – אוקיי, נכון, הכל טוב ויפה, תודה רבה. אתה מדבר עם הפקיד, אתה משוכנע שלא משקרים אותך. אתה בטוח שלא עובדים עליך, כי זו חברה בעלת שם, יש מאחוריה גב כלכלי רציני. אתה לא חושב שיעבדו עליך פה.

אני מנוי בחברת סלקום, אבל לא שייך לסלקום, סלקום תעזבו אותי בשקט, הכל בסדר איתכם. אני נכנסתי מנוי בחברת פלאפון. עם חברת פלאפון נתקלתי לא פעם איתם באי נעימות, לא משנה במה, אבל לאחרונה הגעתי לתקן את המכשיר שלי, ביקשתי שיתקנו אותו. פתאום אני רואה מביאים לי שלושה מכשירי טאבלטים. יש לי שלושה קווים. מה זה? אומרים לי או - - -
<היו"ר ישראל אייכלר:>
אני מקדם בברכה את חבר הוועדה, זוהיר בהלול, ממפלגת העבודה. שמור לך הכסא.

<זוהיר בהלול:>
כל כניסה לוועדה שבראשותו של הרב אייכלר, ברכה בשביל זה שמגיע.

<היו"ר ישראל אייכלר:>
תודה רבה.

<אבנר עורקבי:>
אז מה שקורה, בא אלי מישהו ואומר לי יש לך שלושה מכשירים מתנה. מה שלושה מכשירים מתנה? מה זה מתנה? הוא אומר לי זה טאבלטים, כדאי לך, תיקח. אני אומר למה אני צריך טאבלטים? יש לי מחשב נייד, אני לא צריך טאבלטים. הילדים שלי לא צריכים טבלאט, למה אני צריך טאבלט? לא, תיקח, זה מתנה וזה יוזיל לך את החשבון ואל תדאג, אבל אני לא רוצה. לא, תיקח, נותנים לך, תיקח. אתה לקוח ותיק וכל מיני סיפורים. בסדר. בטוח שזו מתנה? כן. לא תחייבו אותי? בוודאי שלא יחייבו אותך, זו מתנה, אין בעיה. אמרתי יופי, לקחתי את זה. 

אף פעם לא הסתכלתי על החשבונות, אני מסתכל רק על הטוטאל הסופי. לקוח מסתכל על הטוטאל הסופי, זה מה שמעניין אותי. רק מה, יש להם מן דבר כזה בחברה, שאתה צריך לחתום עליו. לחתום. על מה לחתום? קיבלתי, לא רוצה לחתום. על מה לחתום? אומרים לא, תחתום שקיבלת מתנה. בשביל מה אני צריך? אבל אתם לא מחייבים אותי. לא, לא, אתה חותם בשבילנו שנדע במלאי כמה טאבלטים ירדו. בסדר. אוקיי, מאה אחוז.

אז לקחתי את הטאבלטים שלי. הבנות שלי מאד התלהבו, אבא הביא לנו טאבלט חדש. וזהו, אוקיי. לקחתי. אני לא משתמש בהם. אני אגיד לך את האמת, אני לא משתמש גם בטאבלט, הוא נמצא אצלי פה. אני כמעט לא משתמש בו. 

אחרי כמה חודשים אני מסתכל, החשבון שלי עולה-עולה. אני לא מקבל פירוט חשבון. ביקשתי פירוט חשבון, אני מסתכל, רואה מחייבים אותי  בשלושה טאבלטים. מה זה? מתקשר לשירות, אומר הלו, מה קרה? מה עשיתי? עשיתי עסקת חינם. לא, אתה חתום על זה. מה חתום על זה? אני לא חתמתי על זה, חתמתי על מתנה.

<היו"ר ישראל אייכלר:>
בכמה חייבו אותך על זה?

<אבנר עורקבי:>
היום מחייבים אותי על שלושה טאבלטים, 4,500 שקלים ומשהו, אפילו יותר. אני מחויב כל חודש.

<היו"ר ישראל אייכלר:>
על מכשיר?

<אבנר עורקבי:>
על שלושה מכשירים. 

<היו"ר ישראל אייכלר:>
אבל כמה זה יוצא לך כל חודש?

<אבנר עורקבי:>
1,400 שקלים. זה 36 תשלומים. אני לא ידעתי. תראה, אני לא ידעתי בכלל על מה אני חותם. חתמתי על מתנה, זה מה שאני יודע. שולחים אלי הביתה במייל בעצם שחתמתי ומתברר לי עכשיו למעשה שאני חתמתי על רכישה. ולא רכשתי. 

במי אתה צריך לתת אמון? במי? במי אם לא בחברת פלאפון? 

<היו"ר ישראל אייכלר:>
ראשית כל משרד התקשורת.

<אבנר עורקבי:>
אם הם מרמים אותי בצורה כזאת, כי זאת רמאות, זאת הונאה למעשה ואני שוקל באמת בראש כבד לגשת למשטרת ישראל, להתלונן על הונאה כנגד חברת פלאפון. יש לי בבית מוכנה כבר תביעה משפטית בנושא הזה. לא יתכן שאני בתור לקוח שלכם, שנותן בכם אמון מלא, איפה אני נמצא? אני לא נמצא במקום אחר, בזנזיבר. אני נמצא במתקן של פלאפון, שירות פלאפון. הפקיד עובד עלי בעיניים? לא יכול להיות דבר כזה. זה המינוי שלכם? זה הפנים של פלאפון? 

פניתי לאמון הציבור וביקשתי שיטפלו בזה. התלוננתי אצלם.

<היו"ר ישראל אייכלר:>
זה ארגון וולונטרי.

<אבנר עורקבי:>
ארגון וולונטרי שמטפל בתלונות של הציבור. ביקשתי מהם שיטפלו בזה, קיבלתי תשובות. קיבלת אדוני, חתמת. מה חתמתי? חתמתי, נכון, אבל חתמתי על דבר שהיה ברור לי שזה מתנה. הטעו אותי. הטעו אותי מפורשות. לא הראו לי. לא ראיתי שכתוב לי, לא ראיתי את החיוב. אם הייתי שמחייבים אותי – לא הייתי חותם. הייתי מחזיר להם במקום. לא, תחתום, זה בסדר, תחתום. בסדר. עד היום אני עם הטבאלטים. אני הייתי מוכן להחזיר להם את זה, אבל אין איך.

<היו"ר ישראל אייכלר:>
אנחנו תיכף נשמע תשובות על השאלות הקשות שהצגת לנו.

משה בר, יו"ר עמותת תנו יד לחירש, בבקשה.

<משה בר:>
אני רוצה להעלות מספר דברים. קודם כל מגיע סוכן שלהם. מחתים אותך. ואני כבר זהיר, אני אומר לו תן לי מכתב גם ממך. ואפילו שהוא נותן לך מכתב ממנו, שהוא מתחייב, אתה נתקע בבעיה, אין עם מי לדבר. אבל אני אומר זה נציג שלכם, יש לי את זה בכתב. אומרים לא מעניין אותנו, הוא לא נציג שלנו. אז איך הוא מגיע כנציג שלכם? איך אני מקבל מכם את המוצרים? 
אני אומר לך, פה זה ממש רמאות לציבור וזה בצורה בריונית שהם עושים. הם מנצלים אנשים נכים, אנשים מבוגרים, כל מיני אנשים חלשים ולא איכפת להם. אני מכיר נכה שיש לה  טלפון חדש כמעט. היא נתנה אותו לתיקון, אבד הטלפון, לא מוכנים לתת לה טלפון אחר, אפילו שהיא עדיין משלמת עליו. אני אומר לך, החברות האלה עברו כל דבר שנראה לעין. צריכים לעשות סדר עם החברות. 

אני חושב שחברות שמתנהגות ככה לציבור צריכות לשלם מחיר די יקר. זה לא יכול להיות שתהיה הפקרות. יש לנו אמון בחברות האלה, אנחנו לא יודעים מה הם עושים. הם לא מעדכנים אותך בשום דבר ואני יודע שהרבה אנשים שפנו אלי גם בנושא הטבלאטים האלה, הם אמרו תשמע, הגעתי, מה זה עבדו עלי. ירדו עלי, הסבירו לי, עשו לי שטיפת ראש. חתמתי, לא ידעתי שזה זה. אנשים שהם בקושי חיים. אנשים שחיים מ-2,600 שקלים בחודש. אמרו יופי, סוף סוף יהיה לנו טאבלט במתנה. אנחנו יכולים לתת לנכד, לילד. 

<היו"ר ישראל אייכלר:>
משה, אנחנו שמענו. 

<אבנר עורקבי:>
אני רק רוצה להוסיף. בשבוע האחרון ניידתי את הקווים שלי מפלאפון לאורנג', לצערכם הרב. אחרי יום אחד אני מקבל טלפון מפלאפון, אני שילמתי 105 שקלים כל חודש על כל מכשיר. המחיר שלהם ירד ל-39 שקלים. עכשיו רגע, שנייה, וכל מיני הטבות, רק כדי שאני אחזור אליהם. חזרתי אליהם. אז שולחים לך במייל את התנאים. זה לא תנאים. אני מבטל את העסקה, חוזר חזרה לאורנג'. עוד הפעם, שולחים לי תנאים. עד שלא עמדתי על שלי, לא קיבלתי את התכנית שלהם אלא הייתי עוד חוזר בחזרה לאורנג'. למרות שמגיע לאורנג' שאני אחזור אליהם.

<היו"ר ישראל אייכלר:>
אני רוצה לפנות לעורכת הדין יעל כהן-שוחט, המועצה הישראלית לצרכנות, בבקשה. את בטח שמעת את כל הדברים האלה אצלכם, כמו שאנחנו מקבלים.

<יעל כהן-שוחט:>
בהחלט. המצב מאד מאד עגום. אלה תלונות שאנחנו מכירים כבר חודשים רבים. הן פורסמו גם בתקשורת. לצערנו הפרסום והעובדה שזהו, השיטה מוכרת, החברות כנראה לא מנסות לתקן. תלונות כאלה אנחנו קיבלנו במועצה לצרכנות, אני יכולה להעריך, מאות. 

אני רוצה לומר שני דברים מאד חשובים. הדבר האחד, הרגולטור ניסה בעצם למנוע כל אי הבנה בין ספק הסלולר ללקוח שלו. כדי למנוע אי הבנה, ואני לא מדברת על הטעיה חמורה כפי שאנחנו שמענו עכשיו, כדי למנוע אפילו ספק של אי הבנה, משרד התקשורת קבע את הדבר הבא: כשהלקוח בא לחתום על חוזה, אז הוא צריך לחתום על עיקרי פרטי התכנית. עיקרי פרטי התכנית זה דף שאמור לסכם ארבעה חמישה נושאים מאד מצומצמים – הפרטים של הלקוח, איזה תכנית הוא קנה, מה המחיר שהוא אמור לשלם, באיזה אופן הוא ישלם, על איזה ציוד הוא משלם, כמה ואיזה הטבות הוא מקבל. זה אמור להיות מאד פשוט.

תראו היום על מה מחתמים אנשים. שלושה עמודים רבי מלל, ש-90% מהחומר הזה לא קשור ללקוח הזה, לא קשור לתכנית ולא קשור לעסקה. וברור שאי אפשר להבין מזה מה קניתי ומה קיבלתי מתנה. 

הדבר השני שכבר קיים ברישיון וגם אמור לפתור לנו את הבעיה זה הנושא של החתימה האלקטרונית. החתימה האלקטרונית זה דבר שאמור היום, מ-2011, מאז הרפורמה הזאת, זה אמור להיות בטוחה לצרכן שחתם על הצרכן הזה ולא נעשתה העתקה של החתימה שלו ממסמך למסמך. זה אמור להיות אימות חתימה, בהתאם להוראות החוק. ומה שאנחנו רואים היום, זה מה שהיה מאז ומעולם,  חתימה מקושקשת, ללא שום אימות וללא שום דבר. 

אז אני אומרת שני דברים. אחד, היום אנחנו לא אמורים לראות - - -

<זוהיר בהלול:>
הם צריכים למנוע מהצרכן להתלוות לסוללה של עורכי דין, להצטייד בכל מיני מסמכים. זה יפה מה שאת אומרת, אבל - - -
<היו"ר ישראל אייכלר:>
בזכוכית מגדלת. האותיות הקטנות.

<זוהיר בהלול:>
כן, נכון, אדוני הרב. יש דברים שהם באמת מעל ליכולתו של הצרכן התמים, שבא לעשות עסקה ופתאום מעמיסים עליו – תחתום פה ותביא מסמכים כאלה ואחרים ושים לב לאותיות הקטנות. זו מעמסה כבדת משקל.

<יעל כהן-שוחט:>
לא, לא, אדוני. הנושא מוסדר ברישיון. אנחנו מבקשים, החברות מתבקשות לתת את העיקר של העיקר בעמוד פרטי התכנית, לא את המלל. והדבר הזה, לצערי הרב, זה לא מה שנעשה. אם הייתי רואה פה שהמכשיר שנתנו לי חינם הוא בעצם בתשלום ועוד בעשרות אחוזים של ריבית, בוודאי שלא הייתי חותמת על זה, דיגיטלית או לא דיגיטלית, דרך אגב. לא הייתי חותמת. 

כך שהנושא הזה צריך להיבדק לעומק.

<היו"ר ישראל אייכלר:>
את נגד החתימה הדיגיטלית או בעד?

<יעל כהן-שוחט:>
אני נגד. העמדה של המועצה היא שקודם כל צריך מסמך נייר, אבל מה? יש חריג ברישיון, שאפשר לא להחתים על מסמך נייר, אם החתימה הדיגיטלית מאובטחת ואפשר להיות בטוח שזה נעשה. אפילו צריך רישום של השעה והשנייה.

<דולי דדון-אייזנברג:>
רגע, אני רוצה לתקן פה. בעסקה פרונטאלית, הרישיון מדבר על כך שמעבר לחתימה דיגיטלית חייבים לתת למנוי הסכם חתום על ידי הנציג ביד. אז כל מה שאת אומרת פה הוא לא רלבנטי. לא מדובר פה על עסקאות מכר. 

<יעל כהן-שוחט:>
הם לא נותנים את זה. אני לא מדברת על - - -

<היו"ר ישראל אייכלר:>
אני לא רוצה להסיט את הנושא מהנושא שאנחנו מדברים עליו לנושא החתימה הדיגיטלית. רק רציתי להבהיר מה העמדה שלכם והבנתי שחתימה דיגיטלית לפי מה שאת אומרת זה רק דרך הטלפון.

<דולי דדון-אייזנברג:>
טלפונית, באינטרנט. זה לא חייב להיות פרונטאלית.

<היו"ר ישראל אייכלר:>
בפרונטאלי צריך להיות מסמך ברור וחד משמעי.

<דולי דדון-אייזנברג:>
חתום. 

<יעל כהן-שוחט:>
הנושא אמור להיות מוסדר בעמוד עיקר פרטי התכנית. רשימת מכולת מה אני קונה, כמה אני משלמת, איך. זה לא מה שקורה היום.

<היו"ר ישראל אייכלר:>
אני חושב שזה המקום לתת לחברות הטלפון להשיב לשאלה הראשונה – האם יכול להיות מצב שמישהו אומר ללקוח קבל מתנה ללא תשלום ובסוף הוא ימצא איזה שהוא תשלום בחשבון. זו השאלה הכי מכרעת ואחרי זה על העניין הזה של לא ראיתי ולא הבנתי. 

אז אנחנו נאפשר לעורך הדין עידו רוזנברג לענות על השאלות ובעיקר על השאלה הזאת. בוא נאמר ככה, השאלה הראשונה זו השאלה הזאת ואחר כך תשובות לשאלות נוספות.

<עידו רוזנברג:>
אני אתייחס לכל מה שצריך. אני אתחיל ואומר שבניגוד לרמיזות עד הטענות שנשמעו פה, אין שום הנחיה של חברת פלאפון כחברה, לנציגים או לכל מי שעומד מטעמה, לא להונות לקוחות אלא להיפך. הנציגים מונחים, מודרכים בשלל דרכים, כמו שציינו בפני הוועדה בשאלות שנשאלו, כיצד לבצע את המכירה באופן ההוגן והגלוי ביותר, לרבות אזכור מחירי המכשירים, ואני תיכף אתייחס לזה גם לגבי התלונות שנשמעו כאן באופן ספציפי.
עכשיו, מעבר לדברי הנציג כפי שנמסרים ללקוח, כמו שצוין כאן, הלקוח גם חותם על הסכם. ניתן כמובן לזלזל בהסכם, אבל בסופו של דבר ככה המדינה עובדת, ככה עובדים דברים, כך עובדים עסקים. כשנמסר ללקוח הסכם בין עמוד וחצי, לא שלושה עמודים ולא יותר - - -

<יעל כהן-שוחט:>
זה הסכם של פלאפון, אני יכולה להראות. 

<עידו רוזנברג:>
אני לא הפרעתי לך, אני מבקש שתתני לי לסיים.

<היו"ר ישראל אייכלר:>
אני רוצה לחזור עוד פעם על שאלתי. האם יתכן שהגברת ג'וליה וידר ואמא שלה רינה אטיאס באו ואמרו לה את מקבלת מתנה חינם.

<עידו רוזנברג:>
אז אם כך, אז אני אתייחס ספציפית למקרה הזה.

<שלומית אבינח:>
שלושה מקרים.

<עידו רוזנברג:>
כן.

<זוהיר בהלול:>
אדוני הרב, סביר להניח שהחברה לא מחלקת מתנות שכאלה, אבל - - -

<היו"ר ישראל אייכלר:>
ברור, אבל השאלה היא אם יתכן שזה קרה.

<זוהיר בהלול:>
מכיוון שהסוכנים מחויבים לעשות כמה שיותר עסקאות ואין עליהם רגולציה, ביקורת ופיקוח, אז הם נמצאים בשוק לבדם, ללא שום פיקוח ואז הם מרמים את הלקוחות התמימים, כמו שקרה עם הבחור שיושב כאן לידי.

<עידו רוזנברג:>
אני לחלוטין לא מקבל את מה שאדוני אומר. הם לא מרמים, הם לא משקרים ותיכף אני גם אתן את הדוגמאות שנשמעו פה. 

<ג'וליה וידר:>
הם לא מרמים אבל - - -

<עידו רוזנברג:>
גברת, אני אתייחס גם למה שאת אמרת.

<ג'וליה וידר:>
לא, תשובה של נציג. מנהל בסניף ירושלים אמר לי מטרת החברה להרוויח כמה שיותר.

<עידו רוזנברג:>
גברתי, מטרת החברה היא להרוויח, וזה כתוב בדיני החברות שמטרת חברה להרוויח. זה עדיין לא רלבנטי ואני אתייחס למקרה שאת תיארת, אפילו לפרטי פרטים, מכיוון שאת לא נכחת במעמד העסקה - - -
<ג'וליה וידר:>
אתה צודק. אני ביקשתי לשמוע הקלטה של העסקה, שאמרו לי שאני יכולה לשמוע. במשך שבועיים ביקשתי לשמוע את ההקלטה של העסקה עם ההורים שלי, ולא הסכימו לתת לי לשמוע. כנראה שהיה משהו לא הוגן.

<עידו רוזנברג:>
אם תתנו לי, אני אתייחס. אני אתייחס לגופה של טענה.

<היו"ר ישראל אייכלר:>
אני רוצה להבהיר פה משהו. הדיון הזה הוא לא רק על שלושת האנשים. הם דוגמא לתופעה ולכן אני מבקש תשובות על התופעה. אם אתה יכול להתייחס גם לעובדות שעלו כאן, בבקשה, אבל אני רוצה תשובה שתניח את דעתנו שזה לא קורה ובוודאי שזה לא יקרה.

<עידו רוזנברג:>
כמו שציינתי, ההנחיות לנציגים מאד מאד ברורות. כפי שהבהרתי, הן כוללות הצגה מלאה של כל פרטי התכנית. אני לחלוטין דוחה על הסף כל ניסיון לטעון שהנציגים מרמים או שיש להם אינטרס לרמות - - -

<יוסף סגל:>
בשביל לשבת עם הנציגים - - -

<עידו רוזנברג:>
אם לא תתנו לי לסיים משפט, יהיה לי קשה להתקדם. לא רק זה שהנציגים לא מרמים, אלא גם לא נכון לומר שאין עליהם פיקוח. יש עליהם פיקוח ופיקוח הדוק. אגב, את שיטות הפיקוח אף ציינו בפני הוועדה. חלקן מהן, לצורך הדוגמא, זה עריכת שיחת טלפון עם הלקוח מיד בתום העסקה או תוך כדי, על ידי גורם חיצוני, לא אותו איש מכירות, שמוודא מול הלקוח כי אכן נמסרו לו כל הפרטים ורק לאחר שהלקוח מאשר שנמסרו לו כל הפרטים ומאשר את העסקה, רק אז נחתמת העסקה. זו דוגמא אחת לפיקוח. קיימות צורות פיקוח שונות.

עכשיו אני אתייחס ברשותכם, אם אפשר, למקרים הספציפיים. 

<היו"ר ישראל אייכלר:>
כן, אני מאד אשמח, כי מה שאמרת נראה מאד יפה, אבל האם הגברת קיבלה טלפון, האם היא אישרה?

<עידו רוזנברג:>
לגבי הגברת, זה למעשה לא היא, אלא זה הוריה.

<היו"ר ישראל אייכלר:>
הוריה קיבלו טלפון?

<עידו רוזנברג:>
להוריה, במסגרת העסקה, לא רק שלא הונו אותם או רימו אותם, אלא מסרו להם את כל הפרטים לפרטי פרטים. מסרו להם מה המחיר של כל טאבלט – 89 שקלים, מסרו להם שזה נגבה במשך 36 תשלומים. החתימו אותם על הסכם - - -

<היו"ר ישראל אייכלר:>
תסתכל עלי, אתה מדבר אלי. כל השאר הם אורחים. 

<עידו רוזנברג:>
בסדר גמור. אז כמו שאמרתי, לא רק זה, אלא - - -

<זוהיר בהלול:>
אמנם אנחנו לא בשיא נעורינו, אבל אתה יכול רק להסתכל עליהם.

<היו"ר ישראל אייכלר:>
לא, כדי שלא תיווצר דיסקוסיה.

<עידו רוזנברג:>
טוב, בסדר גמור. לא רק שציינו את המחיר, אלא כשהנציגה נשאלה, אז היא אמרה בצורה מאד מאד ברורה – אין מתנות ואין חינם – זה ציטוט. עכשיו, מאד קל לבוא כעת ולמסור דברים אחרים מצד מי שלא היה שם, אבל הדברים נאמרו.

<אבנר עורקבי:>
אבל אני הייתי שם. 

<יוסף סגל:>
אבל גם אתה לא היית שם. 

<עידו רוזנברג:>
כמדומני גם אתה לא היית בעסקה של גברת אטיאס.

<אבנר עורקבי:>
אבל אני הייתי שם בעסקה שלי. 

<עידו רוזנברג:>
אני לא מדבר עכשיו על העסקה שלך. 

<היו"ר ישראל אייכלר:>
סליחה, יש פה פטיש שבדרך כלל עומד בצד, אז אל תתנו לי להשתמש בזה. אני רוצה לשאול אותך, מה שאמרת עכשיו, בטח בררת לפני שבאת להגיד את זה לוועדה.

<עידו רוזנברג:>
כן.

<היו"ר ישראל אייכלר:>
מניין לך שאכן נאמרו לה הדברים?

<עידו רוזנברג:>
השיחה הוקלטה. חלק מהשיחות מוקלטת וקיימת הקלטה של השיחה.

<היו"ר ישראל אייכלר:>
היא כן קיימת?

<עידו רוזנברג:>
כן. 

<רינה אטיאס:>
אז כמה פעמים אני אומרת שאני לא רוצה את זה ובעלי לא צריך את זה ואמרתם לי – לא, עסקת חבילה. 

<היו"ר ישראל אייכלר:>
עכשיו לגבי מר סגל, שגם עם חברת פלאפון. יש לך תשובה גם לגביו?

<עידו רוזנברג:>
לגבי מר סגל, סגל פנה מספר חודשים אחרי שהוא רכש את המכשיר וטען שפנה לנציג שביצע מולו את המכירה ושאל אותו לגבי המחיר של המכשיר. שאל האם הוא חתם על הסכם, אכן חתם - - -

<יוסף סגל:>
זה לא מה ששאלתי. 

<עידו רוזנברג:>
אכן חתם על הסכם, חתמת על הסכם וכולנו יודעים את זה.

<יוסף סגל:>
תראה, הטענה שלי הייתה שהוא לא אמר לי אף מילה. לא מספיק לחתום, הוא צריך להגיד לי על מה אני חותם. הוא לא אמר לי כלום.

<עידו רוזנברג:>
אבל אם תיתן לי לסיים את המשפט - - -

<יוסף סגל:>
אתה יודע מה הוא אמר לך, אתה לא יודע מה הוא אמר לי.

<עידו רוזנברג:>
אם תיתן לי לסיים את המשפט, תוכל להתייחס בצורה מושכלת לכל מה שאני אומר ולא לעצור אותי באמצע.

<היו"ר ישראל אייכלר:>
כן, אני מבקש לתת לו את זכות הדיבור ובאמת לא להפריע. בוועדות אחרות שאני נמצא יושבים עשרות אנשים והיושב ראש אומר – מי שלא מדבר ברשות דיבור יוצא, ויש איזה סדרן שמוציא. פה אין סדרן והכל בסדר, אבל אני מבקש לתת לכל אחד לדבר. אני בלי נדר אתן לכל אחד לדבר, אבל לא להפריע אחד לשני. אני מבין את הרגשות. 

אני עושה אתנחתא הומוריסטית, קומית. כשיצא הפלאפון נוקיה, או לפני זה אפילו, רציתי לקנות פלאפון אז אמרו לי איזה טיפש הולך לקנות לאחד? אם אתה קונה 8, תעשה קבוצה, אז ייצא לך ממש בזיל הזול, חיני חינם. אז עוד היה יקר מאד מכשיר פלאפון. אז הלכתי לכמה חברים ויצרתי קבוצה, מה זה קבוצה? שנים לא התפטרתי מהקבוצה הזאת. השאירו אותי עם החתימות עם הקבוצה. זה סתם בשביל ההומור. לכן עשינו את המהפכה הסלולארית והחוק של כחלון. 10 מנדטים הוא קיבל בזכות זה, ובאמת, כולנו חבים לו טובה בעניין הזה,  הוא הוריד את המחירים.

<קריאה:>
זה לא כחלון, זה אטיאס.

<היו"ר ישראל אייכלר:>
אטיאס וכחלון ועוד כל מי שעשה בזה. בוא תשלים את דבריך בשאלה אחת נוספת. מה אתם עושים אם במקרה אתם שומעים שסניף מסוים או עובד מסוים כן עבד על מישהו? יש לכם איזו שהיא דרך להתמודד מול זה?

<עידו רוזנברג:>
אתה רוצה להשיב או שאני אשיב?

<חפצי פוגל:>
כן. אני מנהלת את מחלקת פניות הציבור, חפצי, כמו שאמרתי. אני אחראית גם על תחום איכות השירות אצלנו בחברה. כל מה שקשור לאיכות המכר מבוקר אצלנו, אם זה ברמה של המכירה עצמה, זאת אומרת לפני שהגיעה בכלל תלונה לפניות הציבור. ברמת בקרות - כמו שעידו אמר מקודם – וברמת שיקופי עסקאות, זה נקרא אצלנו שאנחנו בעצם באופן יזום מתקשרים ללקוחות בסמוך לביצוע העסקה ובודקים את טיב העסקה. 

<שלומית אבינח:>
רוב התלונות הם לאותו סניף. אתם יודעים באיזה סניף מדובר.

<חפצי פוגל:>
אם אנחנו יודעים שמדובר על נציג מסוים או סניף מסוים, מעבר לזה שיש טיפול משמעתי של הנציג, שזה יכול להגיע להרבה מאד מקומות, עד פיטורים, מרמה של באמת מכתב אזהרה. ואני לא מדברת כרגע על הפן של הלקוח, שכמובן אנחנו גם נותנים ללקוח החזר עם ריבית והצמדה. אנחנו גם במענה שלנו למשרד התקשורת וגם לכל יתר הגופים, יכולים להעיד שכשאנחנו טועים, ומה לעשות, בחברה שיש לה מעל 2 מיליון לקוחות – טעויות יכולות לקרות. אנחנו לוקחים אחריות, מזכים את הלקוח, מזכים אותו עם ריבית והצמדה, וכן, יש טעויות, לצערי.

<זוהיר בהלול:>
ובכל זאת, למרות שאת מזכירה לי לא יודע מה, האם זו ברברה סטרייסנד או ג'וליה אנדרוס, אבל אני כן יכול להגיד לך דבר אחד, עם כל זה שאת עושה את מה שאת עושה מבחינת החזרים, פיצויים וכל מה שנדרש, עדיין צריך להכפיף יותר פיקוח על הסוכנים בעסקאות עם הלקוחות, כדי שתזימו כל חשד בעתיד וכדי שהלקוחות יידעו שיש להם עסק עם חברה מאד מכובדת, שמפקחת על הסוכנים.

אני חושב, אם מותר לי אדוני יושב הראש, לומר רק משפט אחד, שאולי במקרים האלה, גם אם מדובר לפנים משורת הדין, למצוא דרך להתפייס עם האנשים האלה, עם שלושת המקרים האלה, אבל יותר מכך, כמו שאמר הרב אייכלר, שאנחנו מדברים על תופעה. אולי פה נפתור את הבעיה, אולי באמצעות מחווה, באמצעות הבנות וכו', אבל אתם צריכים יותר.

תשמעי, אתמול נסעתי באוטו מעכו לכיוון חיפה. אני עכואי. ופתאום ראיתי, אתה לא מבין, אדוני הרב, פתאום ראיתי מפלצת של שוטר שנוהג באופנוע ואומר לי – מר בהלול, זיהה אותי, מר בהלול, כשאתה מדבר בדיבורית, אל תסתכל – כנראה באופן אינסטינקטיבי הסתכלתי על הטלפון. כנראה צלצל הטלפון, את יודעת, באופן אינסטינקטיבי, בלי להרגיש, אתה מסתכל. אז אני חייכתי ופטר אותי. הוא אמר לי, יש לי מצלמה והנה המצלמה מצלמת אותך כאשר אתה הסתכלת למטה. כלומר, יש היום אמצעים. 
אז אם בלתי אפשרי לצלם את העסקה בוידיאו, אז אפשר באודיו, כדי שהדברים יהיו לטובתו של הצרכן וגם לטובתכם בסופו של דבר. אז אולי תכפיפו את זה למודרניזציה ותביאו את הדברים האלה, כדי ששמא, בעתיד, לא תופיעו מול הרב אייכלר, שיצטרך לפסוק בעניינכם.

<היו"ר ישראל אייכלר:>
הדיון בשידור, וכל מה שאמרת עכשיו, כל הדברים האלה הם הוכחה למה שנאמר. עין רואה ואוזן שומעת וכל מעשיך בספר נכתבים. פעם היו צריכים אמונה בשביל זה, היום כבר אפשר לראות את זה.

מה שמציע זוהיר, שבכל עמדה תהיה איזו מצלמה קטנה שתקלוט את הדוח שיח. זה גם יעזור לכם, בדוח שיח בין הלקוח לבין - - -

<אבנר עורקבי:>
יש, יש, הם שומרים את זה לעצמם.

<עידו רוזנברג:>
זה לא מדויק. בחלק מהמקרים. קודם כל כשאנחנו נדרשים לפי הרישיון שלנו, לפי חוק, אנחנו מבצעים הקלטות, כמו שציינו פה, בפרט כשמדובר בעסקאות מרחוק. באופן פרונטאלי מבוצעות הקלטות אקראיות, דווקא למטרות אחרות. אבל מעבר לזה, כמו שציינתי, אנחנו מבצעים הרבה מאד דברים אחרים, אף שאינם נדרשים, לא מצד משרד התקשורת ולא מצד - - -

<זוהיר בהלול:>
למה לא ענית על השאלה שלי לגבי הסדר של מחווה לגבי ה - - -

<חפצי פוגל:>
אנחנו נטפל בזה. 

<עידו רוזנברג:>
אתה יודע מה, אני אתייחס לזה. רציתי להתייחס לזה דווקא בהיבט רחב יותר, מה שחפצי לא התייחסה. אנחנו לא מזכים רק במקומות שטעינו ויש מקומות שאנחנו טועים, כולם טועים.

<היו"ר ישראל אייכלר:>
תרשה לי לצטט בעדכם מה שהמנהלת סימנה לי פה, שבתקופה של חצי שנה החברה מכרה 200,000 מכשירים וציוד קשה והגיעו 360 תלונות שהובטח להם ציוד קצה ללא תשלום. מתוך אלה ב- 94 מקרים נמצא בסיס כלשהו לבטל את העסקה ולזכות את הלקוח. זאת אומרת אתם זיכיתם.
<עידו רוזנברג:>
כן. זאת אומרת, מה שיש שם בהמשך למשפט הזה, קודם כל ב-94 מקרים זה לא ש-94 מקרים נמצאו מוצדקים. ב-94 מקרים זה או כאלה שנמצאו מוצדקים או כאלה שהיה לנו ספק לגבי העמדה שלנו. כשיש לנו ספק לגבי העמדה שלנו, אנחנו לוקחים לחומרה ומזכים את הלקוח. אבל ה-94 מקרים, וזה מצוין שם בהמשך, כוללים גם את אותם מקרים שרציתי להתייחס וגם מה שאדוני התייחס, לאותם מקרים סוציאליים או מסיבות שירותיות אחרות, שלמרות שאנחנו לא מוצאים כל סיבה לבצע את הזיכוי, כמו במקרה שלך, אגב, כי מבחינתי ברמה המשפטית, העסקה הזאת הייתה כשרה לחלוטין. 

הסיבה שקיבלת זיכוי היא לא בגלל שהוועדה פנתה, אוקיי? אלא הסיבה שקיבלת זיכוי בסופו של דבר הייתה זיכוי שירותי גרידא. אנחנו מבצעים הרבה מאד זיכויים, על אף שעמדת הלקוח איננה תואמת את מה שמצוי בפנינו ועדיין אנחנו מזכים. אם זה מקרים סוציאליים, דיברו פה על נכים, קיימים מקרים של משפחות במצוקה ועוד הרבה מאד מקרים אחרים שפלאפון מזכה את הלקוחות, על אף שהצד איתנו.
<היו"ר ישראל אייכלר:>
בדקתם גם את הנושא של מר עורקבי ומר סגל?

<עידו רוזנברג:>
כן.

<היו"ר ישראל אייכלר:>
אז מה שאמר זוהיר יחול גם עליהם?

<עידו רוזנברג:>
כן. 

<היו"ר ישראל אייכלר:>
אני רוצה להגיד לכם שאתמול, ועכשיו זו סתם התפארות, אבל בזכות שלומית המנהלת, יש פה חברת כנסת בשם סופה לנדבר. היא הגיעה לנשיאות הכנסת להעלות נושא לדיון לגבי עולים רופאים בנהרייה שפוטרו עם 1,00 שקלים פנסיה אחרי שנים עבודה. וכל החוקים והמשפטים, הם היו מכוסים מכל הצדדים והיא זעקה ונשיאות הכנסת לא קיבלו את התביעה שלה לדון על זה בכנסת. היא באה לוועדת הכנסת לדרוש שכן יעלו את הנושא. אמרתי ליושב הראש, אמנם אנחנו כבר סגורים עד סוף השנה, אבל אני שומע את הזעקה של סופה לנדבר, אני אשאל את המנהלת אם אפשר להעלות את הדיון.

אתמול שלומית הכניסה את הנושא לסדר היום והגברת סופה לנדבר הגיעה לכאן עם הרופאים ועם הנהלת בית החולים והפיטורים בוטלו. אז מגלגלים זכות על ידי זכאי.

אני מקווה שלפחות האנשים שעברו כל כך הרבה וטרחו והגיעו עד לוועדה, אמנם אנחנו צריכים לפתור בעיות באופן כללי, הבעיה זה לא בשביל לסדר שלושה אנשים, אבל לאנשים שטרחו, אני מבקש ואני מבין ממך ואני רוצה שתגיד את זה בפרוטוקול בצורה ברורה.

<עידו רוזנברג:>
כן, ציינתי קודם, כן. אנחנו נזכה כמובן בכפוף לקבלת המכשירים חזרה. ככל שאני זוכר, מר עורקבי ציין שהוא לא עשה שימוש במכשירים, אז לא צריכה להיות שום בעיה.

<אבנר עורקבי:>
עשיתי.

<היו"ר ישראל אייכלר:>
הוא אמר שהוא כמעט לא משתמש בהם.

<אבנר עורקבי:>
הוא נמצא פה, אתה רוצה אותו?

<היו"ר ישראל אייכלר:>
לא פה.

<אבנר עורקבי:>
המכשירים חדשים לגמרי. 

<עידו רוזנברג:>
כל עוד המכשירים חדשים אנחנו נקבל אותם חזרה ונבצע זיכוי, בסדר?

<היו"ר ישראל אייכלר:>
אגב, אנחנו רוצים לעשות איזה כנס עם כל הממונים על פניות הציבור בתחילת המושב. אני רוצה שתזמיני גם את פניות הציבור של החברות הסלולאריות, כדי שיהיה קשר ישיר בין הוועדה לפניות הציבור. יש מקרים שהיינו יכולים לחסוך את כל הדיונים האלה בהידברות.

אני מבקש מחברת HOT מובייל, הגברת כהן או רובבנקו, בבקשה.

<ליאת כהן:>
כעיקרון אנחנו גם כמו שאר החברות, אין במדיניות שלנו איזה הנחיות להונות לקוחות או לתת מידע שגוי. כל המידע נמצא בעיקרי תכנית, פרטי המכשיר והמחיר נמצא בעיקרי התכנית. 

<זוהיר בהלול:>
בעברית טובה פְרַטְי המכשיר, אין סמיכות בדגש חזק. פרטי המכשיר. 
<ליאת כהן:>
פרטי המכשיר, אני מתנצל.

<היו"ר ישראל אייכלר:>
המורה זוהיר.

<זוהיר בהלול:>
בדרך כלל אומרים פִרטי הפרטים וזה לא נכון בעברית. פְרַטְי הפרטים, כי זה דגש חזק. 

<ליאת כהן:>
פרטי. יש שם טבלה עם המשכיר, המחיר שלו. 

<היו"ר ישראל אייכלר:>
שלא נכלל באותיות בכל"ם. 

<ליאת כהן:>
יש שם את כל המידע לרבות העלות החודשית, הסך הכל ומחיר במידה והלקוח בוחר לרכוש במזומן. כמו שציינו פה בפלאפון, החברה שלנו גם מונה מעל מיליון מינויים. טעויות יכולות לקרות, נתקלנו במקרים בודדים. גם פה בודקים עם הגורם המוכר, עם הלקוח, מסתכלים בהסכמים. יש מקרים שמגיעים להסדרים עם הלקוחות, יש גם מקרים שאנחנו מזכים החזר מלא, בתנאי כמובן שמחזירים את הציוד.

<היו"ר ישראל אייכלר:>
יש משהו ששייך לכל החברות, בדרך כלל נהוג לחשוב שכשבא אדם קשיש או איזה ילד או נערה ומציעים לה ארבעה מסלולים, הם מתבלבלים. אני רוצה להגיד לכם שלפני שהייתי זקן, כשהייתי בא לחברה, גם חברת מירס שאני גאה להיות מנוי אליהם הרבה שנים, אני תמיד התבלבלתי. לא ידעתי מה להחליט. אמרו לי ככה – אם אתה לוקח את החבילה הזאת, אז מפה אתה מרוויח לצלצל לחוץ לארץ בנייד ולא בנייח. בארץ רק אתה כך וכך, מינימום כך וכך שעות. אבחל בחבילה השנייה זה בדיוק אחרת, כי המרכיב אחר. 

אשתי מבינה היטב בתפריטים כל הזמן, אז היא יודעת איך אופים ואיך מבשלים. אני, כאדם מן השורה, לא הבנתי אף פעם אם אני עושה טוב או לא. הייתי שואל מישהו אחר שכבר נכשל פעם קודמת האם הוא יודע, כי אין  חכם כבעל ניסיון. 

האם אין אפשרות – ואולי משרד התקשורת יענו על זה בהמשך – לקבוע כללים קצרים, ברורים, בשביל לא לבלבל את הקונה כי הקונה הוא לא אויב. רק את האויב צריך לבלבל. בבקשה.

<ליאת כהן:>
אני אתייחס למה שקורה היום. אני חושבת שאחרי העידן של ללא הגבלה, אז לפחות אצלנו מגוון התכניות הוא מאד מצומצם. זאת אומרת אתה פונה או לדבר כמו בופה – אכול כפי יכולתך, כשאתה לוקח את התכנית וכלול בה כבר הכל – גם השיחות, גם ההודעות. אתה יכול לשלוט בכמות הגלישה, שזה משהו שהוא מאד חזק היום ויש תכניות נוספות שהן בעיקר לעולמות של אם אתה רוצה לקחת תכנית, לא לשלם עליה דמי שימוש, אבל אם תעשה שיחה, הודעה או תגלוש – תשלם.

אז העולם היום הוא מאד מאד פשוט ולפחות - - -

<היו"ר ישראל אייכלר:>
יותר ברור מאשר היה אז. יכול להיות, אני כבר מזמן לא קניתי פלאפון, כי פה יש לנו מהכנסת. 

<זוהיר בהלול:>
כבוד הרב מקבל טלפון בחינם מהכנסת. 

<היו"ר ישראל אייכלר:>
קודם כל עדיין יש לי שני טלפונים. אחד של מירס ואחד מהכנסת, אבל יש עוד אנשים שנשארו מחוץ לכנסת, זוהיר. אני חשבתי כבר שצריך לעשות באמת חוק, נדמה לי שהצענו את זה, שהחברות יהיו חייבות להודיע, למשל אם אני נמצא בחוץ לארץ ויש לי חבילה ואני לא מודע שאני כבר גמרתי את המנה – להודיע לי – תדע לך שהשיחה הזאת או הגלישה הזאת תעלה לך. נדמה לי שיש על זה משהו. 

<דולי דדון-אייזנברג:>
לגבי גלישה יש. לגבי שיחות – זה בדרך. 

<היו"ר ישראל אייכלר:>
אז צריך לעשות את זה גם לגבי שיחות. אני אאפשר עכשיו לחברת סלקום, אחר כך לחברת פרטנר ובהמשך משרד התקשורת. 

<שלומית אבינח:>
ורמי לוי.

<ניר יוגב:>
אני מסלקום. בקצרה אדוני, כי אין לי הרבה מה להוסיף. אני אגיד שאנחנו לא מציגים את רכישת הטאבלטים במתנה. הנציגים מונחים לתת את כל הפרטים ללקוחות, גם בכתב וגם בטופס מרכז. יש לנו מעט מאד תלונות בעניין הזה, למרות שאנחנו החברה הגדולה בישראל.
בנוסף לצעדים שציינו קודם בתחום השירות שאנחנו עושים, אני מניח שגם האחרים. יש לנו לקוחות שנקראים בשפה שלנו לקוחות סמויים, זה כשמנהלי השירות אצלנו מתקשרים בעצם לאגף שירות המכירה ומקיימים שיחה כאילו שהם לקוחות רגילים, כדי לבדוק האם המידע שהנציגים מוסרים ללקוחות, הוא מידע מלא ומפורט כפי שהם נדרשים. במקרים שבהם אנחנו רואים שיש בעיה, אנחנו מטפלים בסדרה של צעדים, החל ממשוב – שים לב, שכחת א', ב', ג', ועד כמו שציינו קודם – פיטורים.

אין כל שאלה בכלל ש - - -

<היו"ר ישראל אייכלר:>
היו מקרים של פיטורים של אנשים שסרחו?
<ניר יוגב:>
היו מקרים, כן. בסוף אין בכלל שאלה, שאם הלקוח לא מקבל פרטים מלאים הודות העסקה שביצע והייתה איזו שהיא טעות – הוא צריך לקבל את כל הכסף שהוא שילם וכך אנחנו נוהגים. במקרים כאלה, וכפי שגם עידו ציין, גם כאשר לעתים אנחנו סבורים שנהגנו כשורה, לעתים גם במקרים כאלה אנחנו מזכים. אגב, הזיכוי אצלנו לפחות נעשה אם הלקוח נמצא במרכז השירות הוא מקבל מיד טופס, אסמכתא לסיום העסקה, כפי שנדרש.

<זוהיר בהלול:>
תוך כמה זמן הלקוח יכול לבטל עסקה?

<ניר יוגב:>
לפי החוק 14 יום, אבל אם אנחנו נתקלים במקרה שבו לקוח טוען שהוא קיבל פרטים לא נכונים ומתברר שהוא צדק, זה לא רלבנטי בכלל. אנחנו נזכה אותו גם אם זה אחרי חודשיים. אני מתנצל, אני העברתי פרטים מלאים לוועדה. אני אצטרך לצאת. 

<היו"ר ישראל אייכלר:>
כן, כן, אתה משוחרר, יש לנו את זה. קיבלנו את התשובה המפורטת שלכם. אני רוצה להודות באמת גם למשרד התקשורת, קיבלתי פה 9 עמודים. הם לא יודעים שאנחנו רצים מוועדה לוועדה. אני יושב בוועדת הכנסת ואני קורא את דברי משרד התקשורת, אבל אין מה לעשות, זו העבודה שלנו. תודה, הפירוטים האלה מאד חשובים לנו, מאחר שזה אחר כך מחייב לכלל הציבור.

פרטנר תקשורת, בבקשה.

<יהב דרורי:>
אין לנו הרבה מה להוסיף. גם החברה שלנו מקיימת בקרות ואין אצלנו מתנות ככלל, זה לא קיים. 
<היו"ר ישראל אייכלר:>
תודיע לציבור באמת, את הדבר הזה שאין מתנות חינם.

<יהב דרורי:>
אין מתנות. אנחנו מדגישים את זה. 

<זוהיר בהלול:>
שלא נובן שלא כהלכה, אם יש מתנות למען הצרכן, למען רווחתו של הצרכן, אבל הכל בכפוף לעסקה כשרה למהדרין, יכולים לבקש ממנו לשלם ואם מישהו מתנגד, למרות שרעייתי זיכרונה לברכה תמיד הייתה מזהירה אותי, אתה יודע, אנחנו הרי מוצפים בטלפונים – ניתן לך, זה מבצעים. תמיד הייתי מתפתה. אני הייתי החוליה החלשה בבית, היא הייתה החוליה היותר חזקה. הייתה מונעת ממני, באמצעות לחץ פיזי מתון, לקבל מתנות ואני חושב שהייתה חכמה. הקדימה את זה. 

ובכל זאת אני אומר, אם יש מתנות לרווחתו של הצרכן - - -

<קריאה:>
אתה שונא מתנות?

<זוהיר בהלול:>
תבקרי אם יתנו לך טאבלט בחינם? או אתה, מר עורקבי?

<אבנר עורקבי:>
כן, אבל אני למדתי בילדותי – שונא מתנות יחיה ואני כבר לא חי בגלל המתנה הזאת.

<היו"ר ישראל אייכלר:>
אני מודה לך יהב דרורי על הדברים.

עכשיו הגיע זמנו של משרד התקשורת. 

<שלומית אבינח:>
נציג רמי לוי, אתה רוצה להוסיף?

<שלומי גוליאן:>
אין לנו הרבה מה להוסיף, כי אנחנו עובדים - - -

<היו"ר ישראל אייכלר:>
אתה באמת נותנים חינם, לא?

<קריאה:>
בשקל.

<שלומי גוליאן:>
כדי להימנע מזה, יש ליצור מנגנון שהוא שונה לגמרי. זאת אומרת אם אנחנו היום נותנים מוצרי ציוד קצה, מנגד נותנים שירותים, אנחנו צריכים הפרדה מוחלטת. לצורך העניין, אם אני יוצא מחר עם sim חינם, זה sim חינם. לא מעניין מה תעשה, תיקח רק את ה-sim וכו'. 
<היו"ר ישראל אייכלר:>
לא הבנתי, אתם נותנים sim חינם?

<שלומי גוליאן:>
אני אומר, אם לצורך העניין מחר בבוקר אני יוצא עם sim חינם או אם אני יוצא עם אביזר חינם, משהו, אין קשר. האביזר הוא חינם, לא קשור מה תעשה, קח את האביזר ותלך הביתה. במילים אחרות, יש הפרדה מוחלטת בין שירות, ביטוח, לבין שירות של sim לבין שירות של ציוד קצה. הפרדה מוחלטת. אין דבר כזה שיוך – אם תקנה את זה, תקבל את זה.

<היו"ר ישראל אייכלר:>
אה, מוקדי השירות לא מציעים מכירות?

<שלומי גוליאן:>
אין התניות, במילים אחרות. 

<היו"ר ישראל אייכלר:>
הבנתי.

<היו"ר ישראל אייכלר:>
טוב, אני מודה לך. 

<שלומי גוליאן:>
זה פותר בעיות. זה ברמה הטקטית פותר את הבעיות.

<היו"ר ישראל אייכלר:>
הבנתי. עכשיו משרד התקשורת, הגברת שמילה מימון.

<מימון שמילה:>
מימון שמילה, סמנכ"ל הפיתוח של משרד התקשורת. נמצאת כן גם דולי, שהיא מנהלת תחום פניות הציבור במשרד.

<היו"ר ישראל אייכלר:>
מבחינה לשונית, אם מותר לי לשאול, זה שמעון או מה?

<מימון שמילה:>
מימון זה השם הפרטי, כמו אביו של הרמב"ם, כמו סבא שלי זיכרונו לברכה.

<היו"ר ישראל אייכלר:>
שם יפה.

<מימון שמילה:>
שמילה זה שם המשפחה ומוני זה שם חיבה.

<היו"ר ישראל אייכלר:>
חשבתי שמימון זה שם המשפחה ולכן שאלתי. חשבתי שמיל. הפולנים קוראים לשמואל שמיל. 

<מימון שמילה:>
שמיל, שמילוביץ, אבל אני עוד לא. 

<היו"ר ישראל אייכלר:>
בבקשה.

<מימון שמילה:>
נחזור לענייננו. ראשית נאמר פה, ואני מאד מסכים, שהמטרה של החברות - ומשרד התקשורת בעד זה - זה להרוויח ולעשות כסף ולעשות טוב כדי לשפר את המערכות שלהם, ואין לנו שום בעיה עם הדבר הזה ובלבד שזה יעשה ביושר ועל פי כל דין.

אני שומע את התלונות הללו וגם קורא תלונות רבות, אני גם מקבל אותן מהוועדה וגם מהציבור אנחנו מקבלים לא מעט תלונות. זה קצת הולך ופחות, אבל עדיין הרבה מאד. הרבה מאד תלונות בתחום הזה שאנחנו מתעסקים איתו היום, זה הטעיה. אנשים שמגיעים, מבטיחים להם אלף, אומרים להם זה בחינם, אומרים להם זה הכל כלול ובסוף מתברר שלא. 

בשביל לטפל בדבר הזה, אנחנו צריכים לבצע שני מהלכים. אחד, פעולות הסדרה. הסדרה זה אומר קביעת חוקים, גם בחוק התקשורת וגם ברישיונות שהחברות צריכות לפעול על פיהם. בנוסף אלינו, קיימים גם כמה מנגנונים נוספים. הזכרת קודם את חוק הגנת הצרכן, גם שם מתבצעות פעולות הסדרה בחקיקה, שמורות הוראות לבעצם לא רק לשוק התקשורת אלא לכל השוק כולו. 

דרך אגב, בחוק הגנת הצרכן, הגורם האמון על אכיפה שם זה הרשות לסחר הוגן, בראשותה של ד"ר תמר פינקוס. הבנתי שנצבר ממנה להגיע, אבל גם הם אמורים לפעול. הם קיבלו לא מזמן סמכויות וכלים ואני מניח שאנחנו נראה מהם תוצאות בימים הקרובים, בעזרת השם.

אני אחזור רגע למשרד התקשורת. אני באתי כרגע מדיון שאנחנו הסתכלנו רגע מה הולך להיות בשוק התקשורת בשנים הקרובות. אנחנו צריכים להסתכל קדימה – אנה אנחנו הולכים ועלתה שם שאלה מעניינת על השולחן – האם אנחנו מתעסקים במיקרו רגולציה יותר מדי בהגנת הצרכן. ואני אמרתי למנכ"ל שלי תשמע, בוא נעזוב פה את הדיונים, ניסע כולנו עכשיו לדיון פה, כדי שהאנשים שפה, שמדברים בתוך המשרד שאולי אנחנו מתעסקים במיקרו רגולציה, יבואו וישמעו פעם אחת, ניתן להם לעבוד שבוע אצל דולי או אפילו יום אחד, שיבינו. 
<שלומית אבינח:>
שיקראו את הפניות.

<מימון שמילה:>
לא, כל אחד עושה את מה שהוא צריך לעשות. 

<היו"ר ישראל אייכלר:>
נראה לי שיש לנו 70 פניות בעניין הזה. 

<שלומית אבינח:>
משרד התקשורת קיבל.

<מימון שמילה:>
אנחנו קיבלנו 70 פניות. 

<היו"ר ישראל אייכלר:>
אה, משרד התקשורת קיבל 70 פניות.

<מימון שמילה:>
קיבלנו 70 פניות בתחום הזה של אנשים שהבטיחו להם מכשירי קצה וכל מיני הבטחות שלא עמדו בהן.

<יעל כהן-שוחט:>
למה הם מוכרים טאבלטים בכלל?

<מימון שמילה:>
מותר להם למכור הכל. מותר להם למכור גם נעליים. 

<יעל כהן-שוחט:>
אפשר למנוע מהם. 

<היו"ר ישראל אייכלר:>
ברית המועצות כבר קרסה. 

<מימון שמילה:>
מיתוג זיקה, נדבר על זה. אני אומר, פעלנו במשרד ואנחנו כל הזמן עושים. אומרים לנו שאנחנו ממציאים חוקים נגד החברות. לא, אנחנו רוצים שהחברות תרווחנה ואין לנו שום בעיה, באמת, אין לנו שום בעיה עם זה, אבל שזה יהיה ביושר ובדין. 

 הוזכר פה קודם לדוגמא דף עיקרי פרטי הסכם. הגענו למסקנה שמחתימים אנשים על כמויות של ניירות וגם אני, שאני אמור להיות המבין הגדול, לא מצליח להבין, גם לעצמי, אפילו את הטלפונים של - - - והחלטנו שהדף ייקרא תכנית הסכם ושם יהיו הדברים שמעניינים את האנשים – מה התכנית, כמה דקות, כמה כסף, איזה מתנות ואיזה לא מתנות. אם הדברים הללו לא נכללו בעמוד הזה, החברה מפרה כלפינו ובכאלה דברים אנחנו מטפלים

אני יכול להגיד וגם אין בעיה שזה מצולם וגם פרסמנו את זה, לפני שבועיים-שלושה, חברת פלאפון קיבלה עיצום כספי של כ-370,000 שקלים בגין כך שלא החתימה חיילים. חיילים שביום חמישי יצאו לבלות באיזה אירוע בקיץ האחרון, לא החתימו אותם על הניירות כנדרש, על ההסכמים כנדרש, הבטיחו להם הבטחות, נתנו להם דברים, והחיילים - ילדים גדולים, הם טסים על מטוסים, הם יורים בנשק, אז מן הסתם הם יודעים מה שהם עושים, אבל המשרד קבע ברגולציה שצריך להחתים על נייר וזה לא בוצע. התברר שזה לא אחד או שניים, זה למעלה מ-90 מקרים היו שם וחברת פלאפון התכבדה לשלם 370,000 שקלים ובכוונתנו לטפל בכל החברות. 

יש לנו עוד אירועים כאלה שאני לא רוצה לפתוח אותם, כי הם תחת חקירה או פיקוח כרגע, בימים אלה. אני יכול לתת דוגמא נוספת. אי אפשר למנוע הטבה מצרכן, וגם את זה שאלתם בחומר שביקשתם לדעת. דיבר שלומי, נכון, בעבר היו נותנים לך מכשיר טלפון ואז היו אומרים לך אתה תקבל זיכוי כל חודש על המכשיר ובכל כובלים אותך לחברה, כדי שלא תוכל לעזוב. המשרד הורה – אסור לכבול לקוח על ידי הדבר הזה, ואנחנו באמת מוודאים שזה נעשה.

<היו"ר ישראל אייכלר:>
אני רוצה להבין, אני למשל עברתי פעם מחברה לחברה. אני אמנם לא מעודכן להיום, אבל כן שילמתי על מכשיר שאיבדתי במשך שנים. 

<מימון שמילה:>
עוד פעם, אם זה מכשיר, אם אני נניח קיבלתי מחברת מוישל'ה בע"מ מכשיר טלפון שעלותו 3,600 שקלים, אומרים לי אדוני הנכבד, כל חודש אתה צריך לשלם 100 שקלים על המכשיר, אבל מכיוון שאתה לקוח טוב ואנחנו אוהבים אותך, אז את ה-100 שקלים שהיית צריך לשלם בינואר, אתה לא תשלם כי אנחנו ניתן לך אותו חינם. כל עוד תישאר איתנו - ה-100 שקלים יופחתו. 

קבענו בחקיקה ראשית בחוק התקשורת, שהדבר הזה פסה מן העולם. חברה שנותנת לי הטבה, גם אם עזבתי אותה, הם ימשיכו לתת לי את ההטבה הזאת עד לסיום. אני לא אשלם להם את ה-100 שקלים. אם הם עשו הסכם צד ואמרו לי שאני צריך לשלם 100 שקלים ולא קיבלתי הטבה כל עוד שאני לקוח שלהם, הם כמובן רשאים לגבות - - -

<היו"ר ישראל אייכלר:>
גם אם איבדתי את הטלפון?

<מימון שמילה:>
אם איבדת, אז אתה צריך לשלם.

<היו"ר ישראל אייכלר:>
אז זו בעיה שלי.

<מימון שמילה:>
אז זו בעיה שלך. בסוף, תראו, האנשים פה, אם חותמים, יש גם גבול עד כמה אנחנו יכולים לאכוף ולשבת ולהכריח את החברות. הייתה גם הצעת חקיקה לפני שהכנסת פוזרה, ואדוני, קודם אמרת זקן. זקן זו מילה שאנשים חושבים שזה גנאי. להיפך, זו מילת כבוד, זקנה זו חכמה. אנשים מגיל מסוים -  שלא לאפשר להם לקנות טלפונים עם חברות הסלולר. אני חושב שזה מטורף. אני לא צריך שעוד 10 שנים גם אני אולי ייקרא זקן, שאני אצטרך לקחת את הבת שלי איתי כדי לקנות לי מכשיר סלולארי. אנשים יכולים לנהוג, אנשים יכולים לטפל, יש דברים שצריך קצת סבירות.
<היו"ר ישראל אייכלר:>
אני אגיד לך למה אמרתי זקן, כי נהייתי בן 60 לפני חודשיים ואמרתי לאבא שלי שאני מתחיל לשכוח מספרים. אז הוא אומר לי – כשתגיע לגילי אתה לא תשכח כלום. הוא זוכר הכל. הוא פחות מ-90.

<מימון שמילה:>
אימצתי. ברשותך, אני אעבור לנושא ההטבות. זה לא רק חברות הסלולר, כל חברות התקשורת מחויבות בהטבות הללו כי זה בחוק התקשורת. חברת בזק הגדולה, הייתה נותנת הנחה על ראוטר. היית משתמש בראוטר שלהם, משלם כל חודש, מחויב - 25 שקלים ומקבל זיכוי של 25 שקלים. ביום שרצית לעזוב, והיום אפשר לעזוב, יש שוק סיטונאי, רפורמה מאד מוצלחת, אני ממליץ להשתמש בה, וחברת בזק החליטה לחייב את האנשים, את כל מי שעזב אותה. 

החברה קיבלה קנס 900,000 שקלים קנס בגין ההפרה הזאת. אני אמון על האכיפה של המשרד והחברות חלקן מכירות ושומעות. אני לא מתכוון למצמץ במילימטר. אני אגן פה על האזרחים.

<היו"ר ישראל אייכלר:>
רגע, שום חברה אסור לה להתנות העברת ראוטר, אם היא נתנה לך ראוטר ואתה עובר לחברה אחרת?

<מימון שמילה:>
אם היא נתנה לך ראוטר ומזכה אותך כל חודש על הראוטר הזה ואתה עובר לחברה אחרת, היא צריכה להמשיך לזכות אותך על הראוטר הזה.

<היו"ר ישראל אייכלר:>
ולא לדרוש תשלום על זה.

<מימון שמילה:>
ולא לדרוש תשלום.

<היו"ר ישראל אייכלר:>
ממתי החוק הזה?

<מימון שמילה:>
הוא קיים כבר כמה שנים. 

<דולי דדון-אייזנברג:>
צריך לעשות הבחנה. אם רכשת ראוטר בתשלומים ולא קיבלת עליו למשל, השאלה אם רכשת או לא. 
<מימון שמילה:>
שאלת קודם האם לחייב תעריף ותכניות כאלה ואחרות – אנחנו מאמינים בשוק חופשי. אנחנו רוצים שהחברות ייצרו תכניות שיתאימו. לקוח מסוים מתאים לו יותר חו"ל, ההוא מתאים לו יותר משהו אחר, אחד להתקשר, שייצרו מסלולים. שוב, אנחנו לא רוצים להתערב ולהשפיע. כן אנחנו מתחייבים אם דף עיקרי ההסכם. אנחנו נקפיד עליו.

פה זה משודר – אנשים שלא יקבלו דף, דף ממש שעליו חותמים – לא חתימה אלקטרונית ולא שום קונץ אחר, מוזמנים לפנות. החברות כבר ישימו את השיק של העיצום הכספי, אני חושב בהתנדבות. אני לא רוצה להגיע לזה. והחברות, דרך אגב, נפגשות עם דולי אחת לשלושה חודשים, לרבות חפצי, שראיתי אותה אצל דולי  - ללמוד. ויש שיפור. זה לא מה שהיה לפני שנה-שנתיים. יש שיפור. החברות נענות יותר לאנשים.

<שלומית אבינח:>
רגע, מה שאתה אומר שכל לקוח שמגיע לסניף צריך לקבל דף?

<מימון שמילה:>
במכירה פרונטאלית – הן אם זה בשטח ובהופעה, כמו שהיה מקרה של פלאפון – צריכים לקבל דף. יש קושי להביא מדפסת לשטח, אין מה לעשות. אם רוצים להחתים לקוח – תתכבד החברה - - -

<היו"ר ישראל אייכלר:>
דף ברור וחד משמעי על מה משלם הלקוח.
<מימון שמילה:>
דף ברור, בדיוק על מה הוא משלם. ואם יש טענות, אני מזמין את הציבור לפנות דרך האתר שלנו. אנחנו מקבלים את הפניות הללו, אנחנו מטפלים בהן, יש לנו תקשיר – תוך 45 יום הלקוחות יקבלו מענה עד תום.

בנוסף, זה עדיין לא יצא לפרסום אבל ייצא בקרוב מאד לפרסום, המשרד ערוך לגל נוסף של הסדרה צרכנית. נקווה שכל  סימני השאלה – למה צריך צרכנות במשרד התקשורת, אולי אפשר לעשות הכל במועצה לצרכנות וברשות לסחר הוגן – לא שאני צריך חלילה עבודה. אין לי בעיה שדולי מחר בבוקר תהיה בכל מקום אחר. אני חושב שיש פה עיסוק מקצועי בתחום מקצועי.

<היו"ר ישראל אייכלר:>
אתה מדבר על פניות הציבור?

<מימון שמילה:>
על פניות הציבור של משרד התקשורת. ובלי לזלזל באחרים, גם המועצה לצרכנות עושה עבודה יפה ומחזירה. מיטל בשארי, וכו' - - -

<היו"ר ישראל אייכלר:>
הלוואי וכולם יחד יצליחו להגן על האזרח.

<מימון שמילה:>
יש פה הרבה אנשים שעומדים על המשמר ואני עדיין מצפה מהחברות לרגולציה עצמית. שאלת נכון, ואנחנו דרך אגב נבדוק שזה אכן מתקיים. יכול להיות שנחיל את זה ברגולציה כחובה. תודה.
<היו"ר ישראל אייכלר:>
תודה.
יש לנו עוד נושא. 

<הישיבה ננעלה בשעה 15:15.>

